
DECISIÓ 20/04

Assumpte: Programa Primers Auxilis, emès per ComRàdio el 12 de febrer de 2004 a les 15.09 hores.

1. El 12 de febrer de 2004, una persona formula una reclamació en relació amb el programa esmentat. El reclamant considera que s’ha de tractar el tema de la droga amb més cura, ja que és un problema que preocupa moltes famílies i pensa que fer comentaris com ara “És millor fumar-se un porro que veure el programa Crónicas Marcianas” potencia el consum de drogues entre els estudiants.

2. El programa Primers Auxilis tracta de donar una visió diferent del món mitjançant reportatges i entrevistes informals amb la finalitat d’entretenir els oients. El programa objecte de reclamació s’obre amb la paròdia d’un petit diàleg entre un professor i una alumna que és al pati de l’escola fumant-se un ‘porro’, amb l’objectiu d’introduir una notícia sobre el consum de porros entre els joves de 16 anys a Barcelona. El conductor del programa comenta que seria pitjor una estadística que digués que els joves de 16 anys estan enganxats a Crónicas Marcianas i diu que, posats a escollir, millor un ‘peta’, perquè estimula el bon rotllo. La durada total d’aquest fragment del programa és d’1 minut i 59 segons.  

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 26 de maig de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació perquè entén que, atès el context, no es pot considerar que hi hagi incitació al consum de substàncies que poden generar dependència.

No obstant això, el Consell insta l’operador a tractar la informació sobre el consum de substàncies que poden generar dependència amb seriositat, atès que les possibles conseqüències del seu consum és una qüestió que no pot ser frivolitzada o tractada des d’una perspectiva humorística.
4. Comunicar aquesta decisió a la persona interessada i a ComRàdio.

Barcelona, 26 de maig de 2004

El president

Francesc Codina i Castillo
[image: image2.jpg]Consell
de I’Audiovisual
de Catalunya





[image: image2.jpg]